62021TJ0530_RES
Kawża T‑530/21
Pierre Lannier
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (L-Għaxar Awla) tal‑14 ta’ Diċembru 2022
“Trade mark tal-Unjoni Ewropea – Proċedimenti ta’ oppożizzjoni – Applikazzjoni għal trade mark figurattiva tal-Unjoni Ewropea li tirrappreżenta l-ittri kbar ‘P’ u ‘L’ superimposti – Trade mark figurattiva preċedenti tal-Unjoni Ewropea li tirrappreżenta arranġament rifless tal-ittri kbar ‘P’ u ‘L’ superimposti – Ammissibbiltà tar-rikors quddiem il-Bord tal-Appell – Locus standi – Raġuni relattiva għal rifjut – Probabbiltà ta’ konfużjoni – Artikolu 8(1)(b) tar-Regolament (KE) Nru 207/2009 (li sar l-Artikolu 8(1)(b) tar-Regolament (UE) 2017/1001)”
Trade mark tal-Unjoni Ewropea – Proċedura għat-tressiq ta’ kawża – Appell ippreżentat mid-deċiżjoni tad-Diviżjoni tal-Oppożizzjoni tal-Uffiċċju – Identifikazzjoni inkorretta tar-rikorrent fl-att ta’ rikors – Difett li jista’ jiġi rregolarizzat
(Regolament tal-Parlament Ewropew u tal-Kunsill 2017/1001, Artikolu 68(1); Regolament tal-Kummissjoni 2018/625, Artikolu 2(1)(b), 21(1)(a) u 23(1)(c))
(ara l-punti 31, 34-40)
Trade mark tal-Unjoni Ewropea – Proċedura għat-tressiq ta’ kawża – Persuni li jistgħu jippreżentaw rikors u jkunu parti fil-kawża – Persuni kkonċernati minn deċiżjoni li ma tilqax il-pretensjonijiet tagħhom – Suċċessur tal-kumpannija li ressqet oppożizzjoni u proprjetarju tat-trade mark preċedenti fil-jum tal-preżentata tal-appell – Inklużjoni
(Regolament tal-Parlament Ewropew u tal-Kunsill 2017/1001, Artikolu 67)
(ara l-punti 46, 47)
Sunt
Fit-13 ta’ Diċembru 2016, Pierre Lannier ressaq talba għar-reġistrazzjoni ta’ trade mark figurattiva li tirrappreżenta l-ittri kbar “P” u “L” superimposti bħala trade mark tal-Unjoni Ewropea.
Fl-2017, Pierre Lang Europe Handelsges.m.b.H. ressaq oppożizzjoni għar-reġistrazzjoni tat-trade mark li għaliha saret l-applikazzjoni fejn sostna li kien hemm probabbiltà ta’ konfużjoni (
1
). Din l-oppożizzjoni ġiet miċħuda fl-intier tagħha mid-Diviżjoni tal-Oppożizzjoni tal-Uffiċċju tal-Proprjetà Intellettwali tal-Unjoni Ewropea (EUIPO) fl-2020. Matul din il-proċedura, Pierre Lang Europe Handelsges.m.b.H ġiet akkwistata minn Pierre Lang Trading GmbH.
Il-Bord tal-Appell tal-EUIPO annullat id-deċiżjoni tad-Diviżjoni tal-Oppożizzjoni u laqgħet l-oppożizzjoni wara li ddikjarat l-appell ammissibbli. Fil-fatt, l-appell kontra d-deċiżjoni tad-Diviżjoni tal-Oppożizzjoni ġie ppreżentat quddiem il-Bord tal-Appell taħt l-isem ta’ Pierre Lange Europe Handelsges.m.b.H. Min-naħa l-oħra, stqarrija li tistabbilixxi r-raġunijiet tal-appell ukoll sottomessa quddiem il-Bord tal-Appell kienet tindika l-isem Pierre Lang Europe Ges.m.b.H. Billi kkonstata li l-istqarrija li tistabbilixxi r-raġunijiet tal-appell kienet ġiet sottomessa f’isem impriża identifikata minn isem differenti minn dak imdaħħal fir-reġistru tal-EUIPO, ir-Reġistru tal-Bordijiet tal-Appell talab lill-awtur tal-appell iressaq osservazzjonijiet f’dan ir-rigward. Dan l-iżball ġie rregolarizzat minn Pierre Lang Trading GmbH fil-kapaċità tagħha ta’ suċċessur tal-kumpannija li ressqet l-oppożizzjoni (
2
).
Ir-rikors li Pierre Lannier ippreżentat quddiem il-Qorti Ġenerali ġie miċħud u, għall-ewwel darba, din tal-aħħar eżaminat il-konsegwenzi legali tal-assenza ta’ reġistrazzjoni ta’ trasferiment ta’ trade mark tal-Unjoni fir-reġistru tal-EUIPO fuq il-possibbiltà tal-proprjetarju l-ġdid tat-trade mark li jressaq proċedimenti ta’ oppożizzjoni fl-istadju tal-appell quddiem il-Bord tal-Appell. Barra minn hekk, il-Qorti Ġenerali evalwat kemm jista’ jiġi rregolarizzat żball tal-pinna fl-isem indikat fl-appell u fir-raġuni ta’ din tal-aħħar quddiem il-Bord tal-Appell.
Il-kunsiderazzjonijiet tal-Qorti Ġenerali
Qabel kollox, il-Qorti Ġenerali tfakkar li l-att ta’ appell għandu jinkludi l-isem tal-appellant quddiem il-Bord tal-Appel (
3
). Meta l-att ta’ appell ma jissodisfax id-dispożizzjonijiet previsti (
4
), il-Bord tal-Appell għandu jiċħad l-appell minħabba inammissibbiltà, jekk, minkejja li l-appellant ikun ġie informat dwar dan, huwa ma jkunx irrimedja l-irregolarità fit-terminu mogħti.
Sussegwentement, il-Qorti Ġenerali tispjega li l-identifikazzjoni inkorretta tal-appellant fl-att ta’ rikors sottomess huwa difett li jista’ jiġi rregolarizzat (
5
).
F’dan il-każ, Pierre Lang Trading GmbH stabbilixxiet li hija kienet il-proprjetarja tat-trade mark preċedenti fil-mument tal-preżentata tal-appell quddiem il-Bord tal-Appell. Barra minn hekk, din tal-aħħar irregolarizzat l-att ta’ appell fit-terminu mogħti. Għalhekk, il-Qorti Ġenerali tikkonstata li t-tweġiba mogħtija lill-EUIPO kienet soddisfaċenti u li l-att ta’ appell ġie rregolarizzat.
Fl-aħħar nett, fir-rigward tal-possibbiltà ta’ Pierre Lang Trading GmbH li tressaq il-proċedimenti ta’ oppożizzjoni fl-istadju tal-appell quddiem il-Bord tal-Appell, il-Qorti Ġenerali tenfasizza, minn naħa, li l-osservazzjonijiet sottomessi minn din tal-aħħar u l-provi prodotti insostenn tagħhom kienu suffiċjenti sabiex il-Bord tal-Appell ikun jista’ jiddeċiedi dwar l-ammissibbiltà tar-rikors. Min-naħa l-oħra, Pierre Lang Trading GmbH, fil-kapaċità tagħha ta’ suċċessur tal-kumpannija li ressqet din l-oppożizzjoni u ta’ proprjetarja tat-trade mark preċedenti fil-jum tal-preżentata tal-appell, kienet effettivament il-persuna leża mid-deċiżjoni tad-Diviżjoni tal-Oppożizzjoni u, konsegwentement, setgħet tappella din id-deċiżjoni.
(
1
)	Fis-sens tal-Artikoli 8(1)(b) tar-Regolament tal-Kunsill (KE) Nru 207/2009 tas‑26 ta’ Frar 2009 dwar it-trademark tal-Unjoni Ewropea (ĠU 2009, L 78, p. 1).
(
2
)	Bis-saħħa tal-Artikoli 21(1)(a), u 23(1)(c) tar-Regolament Delegat tal-Kummissjoni (UE) 2018/625 tal‑5 ta’ Marzu 2018 li jissupplimenta r-Regolament (UE) 2017/1001 tal-Parlament Ewropew u tal-Kunsill dwar it-trademark tal-Unjoni Ewropea, u li jħassar ir-Regolament Delegat (UE) 2017/1430 (JO 2018, L 104, p. 1).
(
3
)	Isem il-parti għandu jidher taħt il-forma prevista fl-Artikolu 2(1)(b) tar-Regolament ta’ Implimentazzjoni tal-Kummissjoni (UE) 2018/626 tal-5 ta’ Marzu 2018 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) 2017/1001 tal-Parlament Ewropew u tal-Kunsill dwar it-trademark tal-Unjoni Ewropea, u li jħassar ir-Regolament ta’ Implimentazzjoni (UE) 2017/1431 (ĠU 2018, L 104, p. 37).
(
4
)	Artikolu 21(1)(a) tar-Regolament Delegat 2018/625.
(
5
)	Bis-saħħa tal-Artikoli 2(1)(b), 21(1)(a) u 23(1)(c) tar-Regolament Delegat 2018/625 kif ukoll tal-Artikolu 68(1) tar-Regolment (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017 dwar it-trademark tal-Unjoni Ewropea (ĠI 2017, L 154, p. 1).